CELEX ID: 32010R0494
Publication Date: 2010-05-25

Document:
KOMISIJOS REGLAMENTAS (ES) Nr. 494/2010
2010 m. gegužės 25 d.
kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies d punktą,
kadangi:
(1)
2009 m. gruodžio 15 d. Europos Sąjunga parafavo Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimą dėl prekybos bananais (toliau - susitarimas), kuriuo nustatė Sąjungos prekybos bananais, kurių KN kodas 0803 00 19, režimo struktūrą ir veikimą. Susitarime nustatytos galutinio su bananų importo į Sąjungą režimu susijusių neišspręstų ginčų ir skundų sprendimo PPO sąlygos.
(2)
Pagal susitarimo 3 dalies a punktą, Sąjunga privalo bananams taikomą muito tarifą nuo 176 EUR už 1 000 kg/net laipsniškai sumažinti iki 114 EUR už 1 000 kg/net.
(3)
Kol susitarimas įsigalios, ir pagal susitarimo 8 dalies b punktą šis muito tarifo mažinimas turi būti taikomas laikinai ir atgaline data nuo susitarimo pasirašymo dienos, jeigu kitos susitarimo šalys laikysis savo įsipareigojimų.
(4)
2010 m. gegužės 10 d. Taryba priėmė Sprendimą dėl susitarimo pasirašymo ir laikino taikymo.
(5)
Todėl būtina įgyvendinti pradinį susitarime nustatyto muitų tarifų mažinimo etapą, per kurį muito norma sumažinama iki 148 EUR už 1 000 kg/net ir nustatyti, kad ši muito norma būtų taikoma atgaline data nuo 2009 m. gruodžio 15 d. iki 2010 m. gruodžio 31 d.
(6)
Todėl, pasirašius susitarimą, Reglamento (EEB) Nr. 2658/87 I priedą su pakeitimais, padarytais Komisijos reglamentu (EB) Nr. 1031/2008 (2) ir Komisijos reglamentu (EB) Nr. 948/2009 (3) reikėtų atitinkamai iš dalies pakeisti.
(7)
Šiame reglamente nustatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 I priede su pakeitimais, padarytais Reglamentu (EB) Nr. 1031/2008, eilutėje, kurioje nurodytas KN kodas 0803 00 19 ir nurodyta „Bananai, išskyrus tikruosius bananus (plantains), švieži“, įrašas 3 skiltyje (Konvencinė muito norma) pakeičiamas įrašu 148 €/1 000 kg/net.
2 straipsnis
Reglamento (EEB) Nr. 2658/87 I priede su pakeitimais, padarytais Reglamentu (EB) Nr. 948/2009, eilutėje, kurioje nurodytas KN kodas 0803 00 19 ir nurodyta „Bananai, išskyrus tikruosius bananus (plantains), švieži“, įrašas 3 skiltyje (Konvencinė muito norma) pakeičiamas įrašu 148 €/1 000 kg/net.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
1 straipsnis taikomas nuo 2009 m. gruodžio 15 d.
2 straipsnis taikomas nuo 2010 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2010 m. gegužės 25 d.

EuroVoc Classification:
Level 1: 100147
100157
100144
Level 2: 100192
100253
100174
Level 3: 2519
5769
2520
1115
4380
All Descriptors: 1120
2069
4381
4385
5751
6049